Mokgweetsi Masisi

Mokgweetsi Eric Keabetswe Masisi (* 21. júl 1961, Moshupa, Botswana) je botswanský politik a od roku 2018 piatym prezidentom Botswany.

 Životopis 
Jeho otec Edison Setlhomo Masisi bol dlhoročným poslancom a ministrom. Vyrastal so siedmymi súrodencami. Navštevoval základnú školu Thornhill a školu Maru a Pula. Potom študoval do roku 1984 angličtinu a históriu na University of Botswana. V roke 1989 začal študovať na Florida State University, kde absolvoval magisterské štúdium. Hral v divadle a tiež v niekoľkých juhoafrických amatérskych filmových produkciách. Od roku 1995 v Botswane pracoval pre UNICEF.

Vo voľbách v roku 2004 sa pokúsil kandidovať vo volebnom okrsku Moshupa/Mangana, ale pri hlasovaní jeho strany dostal prednosť jeho stranícky kolega. Vo voľbách v roku 2009 bol úspešný, keď bol zvolený do Národného zhromaždenia. Od roku 2011 do roku 2014 bol ministrom prezidentských záležitostí a verejnej správy. Vo voľbách v roku 2014 bol znovu zvolený za poslanca do Národného zhromaždenia. Bol menovaný ministrom pre vzdelávanie a rozvoj schopností. Prezident Ian Khama ho 12. novembra 2014 navyše menoval viceprezidentom, pričom zostal vo funkcii ministra školstva.

Dňa 1. apríla 2018 bol menovaný ako nástupca Iana Khama, čím sa stal piatym prezidentom Botswany. Potom, čo jeho strana BDP zvíťazila v októbri 2019 v parlamentných voľbách, bol Masisi 1. novembra 2019 znovuzvolený do funkcie prezidenta.

Vo všeobecných voľbách v roku 2024 stratila Botswanská demokratická strana po prvýkrát v histórii krajiny väčšinu v Národnom zhromaždení. 1. novembra prezident Mokgweetsi Masisi uznal porážku a prisľúbil pokojné odovzdanie moci. Jeho nástupcom sa stal Duma Boko.

 Referencie 

 Iné projekty 

 Zdroj 

Kategória:Prezidenti Botswany
Kategória:Viceprezidenti Botswany
Kategória:Botswanskí politici
Kategória:Absolventi Botswanskej univerzity
Kategória:Absolventi Florida State University
Kategória:Ministri školstva Botswany
Kategória:Členovia Národného zhromaždenia (Botswana)